GUVERNUL ROMÂNIEI

****

ORDONANŢĂ DE URGENŢĂ

**pentru completarea articolului XIII din Ordonanța de urgență a Guvernului nr. 31/2024 privind reglementarea unor măsuri fiscal-bugetare şi pentru modificarea şi completarea unor acte normative**

 Având în vedere necesitatea evitării apariției unor blocaje în implementarea obiectivelor de investiții de interes național finanțate din Programul Național de Redresare și Reziliență, Programul Transport și/sau Mecanismul de Conectare a Europei, generate de fenomenul de migrație a personalului din cadrul operatorilor economici cu capital integral de stat, blocaje care pot conduce până la imposibilitatea finalizării unor astfel de investiții,

 În vederea asigurării condiţiilor pentru implementarea programelor şi pentru atingerea ţintelor de absorbţie în corelare cu minimizarea riscului de dezangajare automată de fonduri, este necesar un flux financiar corespunzător, aferent programelor finanţate prin politica de coeziune,

 Luând în considerare faptul că prin Programul Național de Redresare și Reziliență s-a stabilit drept termen de finalizare al proiectelor anul 2026, neîncadrarea în acest termen atrăgând blocarea finanțării pentru aceste proiecte,

Ținând cont de contribuția majoră pe care realizarea acestor obiective majore de investiții de interes național o au la reziliența unei economii, fiind nu numai un pilon de sprijin pentru alte sectoare, ci și o bază solidă pentru o redresare accelerată în cazul unor crize prelungite cu impact negativ semnificativ asupra societății în ansamblul ei,

 În scopul asigurării cadrului legal necesar încurajării menținerii gradului de ocupare a forței de muncă în cadrul operatorilor economici cu capital integral de stat care implementează obiective de investiții de interes național care au înregistrat profit în anul bugetar 2023 și care nu au prognozat pierderi pentru anul în curs,

 În vederea eliminării factorilor care contribuie la creșterea fenomenului de migrare a personalului de specialitate din cadrul operatorilor economici cu capital integral de stat care gestionează obiective de investiții de interes național finanțate din Programul Național de Redresare și Reziliență, Programul Transport și/sau Mecanismul de Conectare a Europei și pentru a nu conduce la posibile blocaje în activitatea acestor operatori economici ca urmare a aplicării măsurilor de limitare a unor categorii de cheltuieli, aşa cum sunt reglementate de Legea [nr. 296/2023](https://lege5.ro/App/Document/ge2dcnbzguztk/legea-nr-296-2023-privind-unele-masuri-fiscal-bugetare-pentru-asigurarea-sustenabilitatii-financiare-a-romaniei-pe-termen-lung?d=2024-05-21) privind unele măsuri fiscal-bugetare pentru asigurarea sustenabilităţii financiare a României pe termen lung, cu modificările şi completările ulterioare, cu impact în desfăşurarea în bune condiţii a activităţii operaţionale a acestora, se impune luarea unor măsuri pentru asigurarea unor drepturi de natură salarială pentru unele categorii de personal,

Ținând cont de faptul că pentru atingerea obiectivelor asumate prin Programul Național de Redresare și Reziliență, Programul Transport și/sau Mecanismul de Conectare a Europei este necesară aprobarea unor măsuri legislative care să conducă la asigurarea unei stabilități a personalului din cadrul operatorilor economici cu capital integral de stat care implementează obiectivele de investiții de interes național,

 Având în vedere faptul că fenomenul de fluctuație a personalului de specialitate din cadrul operatorilor economici cu capital integral de stat care gestionează obiective de investiții de interes național, generată de procesul de migrație către alți operatori economici care oferă pachete salariale mai atractive, poate conduce la apariția unei lipse de personal de specialitate care să implementeze aceste obiective de investiții finanțate din fonduri europene,

 Ținând cont de faptul că prin art. XIII alin. (7) din Ordonanța de urgență a Guvernului nr. 31/2024 privind reglementarea unor măsuri fiscal-bugetare şi pentru modificarea şi completarea unor acte normative s-a dispus ca sumele reprezentând creşteri ale cheltuielilor de natură salarială aferente indicelui mediu de creştere a preţurilor prognozat pentru anul 2024, prevăzute la art. 73 alin. (1) [lit. a)](https://lege5.ro/App/Document/ge2dmmzvge4tg/legea-nr-421-2023-a-bugetului-de-stat-pe-anul-2024?pid=553785564&d=2024-05-21#p-553785564) din Legea bugetului de stat pe anul 2024 nr. 421/2023, să se acorde începând cu luna următoare aprobării bugetului de venituri şi cheltuieli sau bugetului de venituri şi cheltuieli rectificat sau ca urmare a aprobării memorandumului menţionat la [alin. (4)](https://lege5.ro/App/Document/ge2tambvhe4dc/ordonanta-de-urgenta-nr-31-2024-privind-reglementarea-unor-masuri-fiscal-bugetare-si-pentru-modificarea-si-completarea-unor-acte-normative?pid=564118442&d=2024-05-21#p-564118442) şi că nu pot depăşi lunar nivelul acestui indice pentru operatorii economici care primesc subvenţii/transferuri de la bugetul de stat/local, după caz, pentru activităţi operaţionale.

Luând în considerare că starea de fapt independentă de voința Guvernului a situației extraordinare, este determinată de necesitatea aprobării unor măsuri urgente pentru asigurarea unor drepturi de natură salarială pentru personalul din cadrul operatorilor economici cu capital integral de stat, care primesc subvenții/transferuri de la bugetul de stat pentru activitățile de exploatare privind întreținerea și repararea activelor din domeniul public primite în concesiune, care au în implementare obiective de investiții de interes național, finanțate din Programul Național de Redresare și Reziliență, Programul Transport și/sau Mecanismul de Conectare a Europei, care au înregistrat profit în anul 2023 și care nu au prognozat pierderi pentru anul 2024, astfel încât acești operatori economici să poată, prin excepție de la prevederile art. XIII alin. (7) din Ordonanța de urgență a Guvernului nr. 31/2024, să acorde creșterile salariale prevăzute la art. 73 alin. (1) [lit. a)](https://lege5.ro/App/Document/ge2dmmzvge4tg/legea-nr-421-2023-a-bugetului-de-stat-pe-anul-2024?pid=553785564&d=2024-05-21#p-553785564) din Legea bugetului de stat pe anul 2024 nr. 421/2023 prevăzute în bugetele de venituri și cheltuieli aprobate pentru anul 2024, cu depășirea lunară a indicelui mediu de creștere a prețurilor prognozat pentru anul 2024,

Luând în considerare faptul că adoptarea măsurilor preconizate vizează exclusiv operatorii economici cu capital integral de stat care au prevăzut sume pentru creșteri salariale în bugetele de venituri și cheltuieli care au fost deja aprobate pentru anul financiar 2024, astfel încât nu va fi afectat bugetul general consolidat al statului prin adoptarea acestor măsuri,

Având în vedere că starea de fapt cuantificabilă a situației extraordinare este determinată de faptul că neimplementarea în regim de urgență a propunerilor poate conduce la încurajarea fenomenului de migrație a personalului din cadrul operatorilor economici cu capital integral de stat, care gestionează obiective de interes național finanțate din fonduri europene, iar lipsa de personal de specialitate va crea blocaje în implementarea și finalizarea acestor proiecte, conducând inclusiv la pierderea finanțării externe,

Ținând cont de faptul că prezenta ordonanță de urgență privește un interes public general, deoarece implementarea măsurilor propuse conduce la asigurarea implementării în condiții optime și a finalizării obiectivelor de interes național,

În considerarea faptului că aceste elemente vizează interesul general public şi constituie o situaţie de urgenţă şi extraordinară a cărei reglementare nu poate fi amânată,

În temeiul [art. 115](http://lege5.ro/Gratuit/gq4deojv/constitutia-din-2003?pid=43226719&d=2017-01-11#p-43226719) alin. (4) din Constituția României, republicată,

**Guvernul României** adoptă prezenta ordonanță de urgență:

 **Articol unic – După alineatul (7) al articolului XIII din Ordonanța de urgență a Guvernului nr. 31/2024 privind reglementarea unor măsuri fiscal-bugetare şi pentru modificarea şi completarea unor acte normative, publicată în Monitorul Oficial al României, Partea I, nr. 274 din 29 martie 2024, se introduce un nou alineat, alin. (8) cu următorul cuprins:**

 ”(8) Prin excepție de la prevederile alin. (7), sumele reprezentând creșteri ale cheltuielilor de natură salarială aferente indicelui mediu de creștere a prețurilor prognozat pentru anul 2024, prevăzute la art. 73 alin. (1) [lit. a)](https://lege5.ro/App/Document/ge2dmmzvge4tg/legea-nr-421-2023-a-bugetului-de-stat-pe-anul-2024?pid=553785564&d=2024-05-21#p-553785564) din Legea bugetului de stat pe anul 2024 nr. 421/2023, pot depăși lunar nivelul acestui indice în cazul operatorilor economici cu capital integral de stat, care primesc subvenții/transferuri de la bugetul de stat pentru activitățile de exploatare privind întreținerea și repararea activelor din domeniul public primite în concesiune, cu îndeplinirea cumulativă a următoarelor condiții:

1. au în implementare obiective de investiții de interes național, finanțate din Programul Național de Redresare și Reziliență, Programul Transport și/sau Mecanismul de Conectare a Europei;
2. au înregistrat profit în anul 2023;
3. nu au programate pierderi în anul 2024;
4. au sumele prevăzute în bugetele de venituri și cheltuieli aprobate pentru anul 2024.”

**PRIM MINISTRU**

**ION – MARCEL CIOLACU**